Nordea-pankki ja huoltoasemaketju St1 ovat tänään ottaneet käyttöön Apple Pay - mobiilimaksupalvelun Suomessa.

Applen mobiilimaksujärjestelmä Apple Pay on käynnistynyt Suomessa. Maksutavan voivat ensimmäisinä ottaa käyttöön Nordean ja huoltoasemaketju St1:n asiakkaat, joilla on yritysten mobiilisovellus ja Applen iPhone -puhelin tai älykello. Yhtiö kertoo maksumenetelmän käytöstä suomeksi myös omilla verkkosivuillaan.

Apple Paytä voi käyttää maksamiseen maksupäätteissä, joissa on lähimaksamisesta tai Apple Paystä kertova symboli. Asiakkaat voivat käyttää Apple Paytä myös useissa sovelluksissa sekä verkkokaupoissa. Varmistuksena voidaan käyttää pin-koodin sijaan sormenjälkeä.

Apple Pay vaatii toimiakseen iPhone-puhelimiin myös iOS11-käyttöjärjestelmän. Nordean mukaan sillä on 1,3 miljoonaa iOS-laitteita käyttävää mobiilipankkiasiakasta. Pankkikortin liittäminen Apple Wallet -sovellukseen onnistuu Nordean mukaan minuutissa.

Apple Pay -maksuissa ei ole 25 euron rajaa kuten maksettaessa lähimaksulla pankkikortilla.

St1 taas tarjoaa virtuaalista St1 Mastercard -luottokorttia, jota voi käyttää Apple Wallet -puhelinsovelluksen avulla mobiilimaksamiseen.